**Tillæg af [dato] til aftale mellem**

**Styrelsen for**

**Arbejdsmarked og Rekruttering**

**Herefter benævnt STAR**

**og**

**XXXX Kommune**

**Herefter benævnt Kommunen**

**om tilslutning til**

**Det fælles Datagrundlag**

# Formål og baggrund

## Baggrund

STAR stiller igennem Det fælles Datagrundlag (i det følgende benævnt DFDG) en række funktionaliteter og data til rådighed for kommuner og a-kasser. Som en ny funktionalitet i DFDG har STAR etableret en udstillingsplatform, SUP, hvor data stilles til rådighed for kommuner og a-kasser.

Formålet med SUP er overordnet set, at:

* understøtte kommuners og a-kassers adgang til relevante data med henblik på udarbejdelse af ledelsesinformation til produktionsstyring, i forbindelse med en effektiv udmøntning af beskæftigelsesindsatsen,
* bidrage til konkurrence på markedet for it-ydelser, herunder at modvirke monopoldannelser og
* udbygge og udvikle datagrundlaget for viden om arbejdsmarkedet og effekten af indsatsen.

Etableringen af SUP har givet anledning til at regulere betingelserne for kommuners og a-kassers adgang til de udstillede data i SUP. Herudover har der vist sig et behov for at regulere betingelserne for kommunernes og a-kassernes eksterne aftaleparters (Opgaveløseres) adgang til funktionaliteter og data i DFDG som helhed.

STAR og Kommunen har herefter på baggrund af Aftalen fra den 00. xxxxx 2017 om kommunens tilslutning til DFDG indgået dette tillæg, som indgår som en del af Aftalen.

## Begreber

I dette tillæg anvendes – udover begreberne fastlagt i Aftalen – også følgende begreber:

Aftalen:

Den af STAR og Kommunen indgåede aftale om tilslutning til Det fælles Datagrundlag med tilhørende bilag og eventuelle ændringer.

Brugerapplikationen:

Den applikation som bruger, håndterer og/eller analyserer data fra SUP, og som Opgaveløser stiller til rådighed eller udfører vedligeholdelse af, og/eller udfører drifts-, udviklings- og videreudviklingsopgaver i relation til.

Opgaveløser:

Opgaveløser er en set i forhold til Kommunen eller A-kassen selvstændig juridisk person, som efter konkret aftale med Kommunen eller A-kassen, udfører drift, udviklings-, vedligeholdelses- og/eller videreudviklingsopgaver i relation til Brugerapplikationen. Opgaveløser kan også i samarbejde med en eller flere kommuner og/eller a-kasser udvikle og vedligeholde en Brugerapplikation, som stilles til rådighed for andre kommuner og/eller a-kasser. Opgaveløser vil typisk være en ekstern it-leverandør.

## Formål

Dette tillæg Aftalen regulerer således:

1) De juridiske betingelser for Kommunens adgang til SUP, jf. punkt 4, idet dennes adgang til DFDG i øvrigt følger af Aftalen, og

2) De juridiske betingelser for Opgaveløsers adgang til data og funktionalitet i DFDG omfattet af Aftalen, herunder SUP, jf. punkt 5.

# forrang

Medmindre andet følger udtrykkeligt af dette tillæg, gælder bestemmelserne i Aftalen mellem STAR og Kommunen fortsat.

Dette tillæg skal derfor fortolkes i overensstemmelse med det i Aftalen angivne, med mindre andet er anført.

# aftaleforholdet

Aftalen og dette tillæg er indgået mellem STAR og Kommunen, og tillægget er en betingelse for, at Kommunen kan anmode STAR om at give Opgaveløsere adgang til funktionaliteter og data i DFDG, herunder SUP.

Kommunen er således, såfremt dennes Opgaveløser skal have adgang til funktionaliteter og data i DFDG, herunder SUP, jf. punkt 5, ansvarlig for, at betingelserne i Aftalen og dette tillæg afspejles i Kommunens aftaleforhold med Opgaveløser.

Der gives kun adgang til SUP mod accept af de for adgang til SUP gældende vilkår, jf. også punkt 4.

# juridiske betingelser for brug af SUP

Betingelserne i Aftalen og dette tillæg finder anvendelse ved enhver tilgang til og brug af SUP, uanset om SUP tilgås af en af Kommunen ansat medarbejder eller Opgaveløser.

Kommunen og de personer, der på Kommunens vegne har adgang til SUP, er desuden forpligtet til at iagttage de til enhver tid gældende vilkår for brug af SUP tilgængeliggjort på STAR WIKI, eller som instrueret af STAR i øvrigt.

Adgang til SUP forudsætter, at Kommunen adviserer STAR, som tildeler den navngivne person (hos enten Kommunen eller Opgaveløser), der skal have adgang til SUP, et log-in hertil. Personen og i givet fald også Opgaveløser skal før første log-in acceptere de gældende vilkår for brug af SUP. Dette gælder, uanset om personen er ansat hos Kommunen eller Opgaveløser, jf. punkt 5.

Personer, der er autoriseret til adgang til SUP, og som har accepteret vilkårene herfor før første log-in-, kan abonnere via STAR WIKI ved ændringer i vilkår eller andre forhold angående adgang til eller vilkår for brug af data gennem SUP.

# Betingelser for opgaveløsers adgang til dfdg, herunder SUP

## Generelt om adgang og autorisation

Kommunen kan autorisere Opgaveløsere til at få adgang til DFDG, herunder SUP.. I så fald er Kommunen forpligtet til at sikre, at der gælder de samme betingelser for Opgaveløser, som der gælder for Kommunen i henhold til Aftalen og dette tillæg.

Kommunen skal derfor i sit aftalegrundlag med Opgaveløser sikre, at Opgaveløser er forpligtet til at overholde forpligtelserne i Aftalen og dette tillæg, herunder de i punkt 4 gældende betingelser for adgang til SUP.

Kommunen er ansvarlig for dennes Opgaveløseres brug af DFDG, herunder SUP, på samme måde, som Kommunen er ansvarlig for egen og egne medarbejderes brug.

## Betingelser for Kommunens autorisation af Opgaveløser

Følgende betingelser skal være opfyldt for, at Opgaveløser kan autoriseres af Kommunen til få adgang til DFDG, herunder SUP:

* Der skal foreligge en underskrevet Aftale inkl. dette tillæg mellem Kommunen og STAR. Hvis flere Kommuner anvender samme Brugerapplikation, skal hver Kommune have indgået en Aftale inkl. dette tillæg med STAR.
* Der skal være indgået en specifik aftale mellem Kommunen og Opgaveløser om, til hvilket formål Opgaveløser skal have adgang til DFDG, herunder SUP, og hvilke af Kommunens data og dataområder Opgaveløser skal have adgang til.
* Der skal være indgået en databehandleraftale mellem Kommunen og Opgaveløser.

Databehandleraftalen mellem Kommunen og Opgaveløser skal have et indhold, der er i overensstemmelse med den til enhver tid gældende persondatalovgivning i Danmark, for tiden særlig persondataloven (lov nr. 421 af 31. maj 2000 med senere ændringer), sikkerhedsbekendtgørelsen (bekendtgørelse 528/2000 med senere ændringer), og fra den 25. maj 2018 Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse). Data i DFDG, herunder SUP, er omfattet af persondatalovens ”krigsregel” i lovens § 41, stk. 4, hvorfor Kommunen også er ansvarlig for at sikre, at denne iagttages i aftaleforholdet mellem Kommunen og Opgaveløser, der skal tilgå data i DFDG.

Kommunen er også forpligtet til at sikre:

* at STAR kan foretage såvel anmeldte som uanmeldte kontrolbesøg hos Opgaveløser for at kontrollere, at Opgaveløser opfylder gældende persondataretlige regler.
* at Opgaveløser i rollen som databehandler hvert år skal indhente en revisionserklæring fra en uafhængig tredjepart, som skal fremsendes til STAR og Kommunen senest den 1. april i det følgende kalenderår.
* at Opgaveløser er forpligtet til at etablere og opretholde fornødne sikkerhedsmæssige tiltag til sikring af, at data, der udveksles via Webservices og Dataleverancer, ikke kommer til uvedkommendes kendskab, forvanskes eller går til grunde.
* at Opgaveløser ved ophør af aftaleforholdet mellem denne og Kommunen, uanset årsag, skal slette alle data modtaget fra DFDG, herunder alt der er afledt af disse data.

## Procedure for autorisation

For at give Opgaveløser adgang til DFDG, herunder SUP, skal Kommunen advisere STAR og oplyse følgende:

* navn, kontaktoplysninger og juridisk repræsentant for Opgaveløser,
* formålet med adgangen og afgrænsning af de specifikke data og dataområder, som Opgaveløser skal have adgang til (udfyldes i bilag 2), og
* navn på den eller de personer hos Opgaveløser, der specifikt autoriseres til at få adgang til DFDG, herunder SUP.

Tildeling af log-in til de navngivne medarbejdere hos Opgaveløser følger i øvrigt proceduren i punkt 4.

## Meddelelse ved ophør eller manglende formål

Kommunen skal give STAR meddelelse, når Kommunens aftale med Opgaveløser ophører, uanset årsag, hvorefter STAR uden ugrundet ophold vil afbryde Opgaveløserens adgang til Kommunens data i DFDG, herunder SUP.

Tilsvarende skal Kommunen give STAR meddelelse, hvis formålet med Opgaveløsers adgang til Kommunens data i DFDG bortfalder. I så vil STAR uden ugrundet ophold afbryde Opgaveløsers adgang til Kommunens data i DFDG, herunder SUP.

## Blokering af adgang til DFDG, herunder SUP

Hvis STAR bliver bekendt med, at betingelserne for Opgaveløsers adgang til DFDG, herunder SUP, ikke (længere) er opfyldt, eller hvis der er indikationer på/begrundet mistanke om, at Opgaveløser bruger oplysningerne i DFDG, herunder SUP, i strid med det oplyste formål, jf. punkt 5.3, og bilag 2, gældende lov- eller myndighedskrav eller STARs og/eller Kommunens rimelige anvisninger, har STAR ret til at afbryde Opgaveløsers adgang til DFDG, herunder SUP, midlertidigt eller permanent.

STAR giver i alle tilfælde uden ugrundet ophold Kommunen meddelelse herom.

Hvis betingelserne for Opgaveløsers adgang til DFDG, herunder SUP, ikke (længere) er opfyldt eller i grovere tilfælde i øvrigt, afbrydes Opgaveløsers adgang til DFDG, herunder SUP, som udgangspunkt uden varsel. I mindre grove tilfælde kan STAR vælge at give en frist til at berigtige det pågældende forhold.

# Tillæggets ikrafttræden

Dette tillæg træder i kraft og bliver en del af Aftalen ved begge parters underskrift.

# øvrige bestemmelser

## STARs ydelser

STAR giver Kommunen adgang til SUP og Opgaveløser adgang til DFDG, herunder SUP, efter de retningslinjer, der er angivet i Aftalen og dette tillæg.

STAR stiller begrænsede ydelser eller support til rådighed. Niveau og omfang heraf er specificeret på STAR WIKI.

## Driftsnedbrud

STAR er ikke erstatningsansvarlig for tab eller gener i tilfælde af driftsnedbrud, datatab eller andre utilsigtede forstyrrelser i DFDG.

# tillæggets underskrift

Dette tillæg underskrives af Parterne i to lige gyldige eksemplarer, og hver Part opbevarer et eksemplar.

|  |  |  |
| --- | --- | --- |
| Dato:  For Styrelsen: |  | Dato:  For [Kommunen]: |
|  |  |  |
| Navn  Stilling |  | Navn  Stilling |